Bya EDWARD SSERINNYA NE KATE BENADINO
Naye ssinga oba otemayo buli wiiki waakiri amatooke 10 oba ofuna ssente mmeka omwezi? Ekibi abalimi abamu tebateekamu maanyi okulabirira ensuku zaabwe, ate olumu ekibalema okukozesa by’ebintu ebibeetoolodde gamba ng’obusa, okubikka n’ebisubi, kalimbwe avudde mu nkoko n’ebirala.
Dr. Jerome Kubiriba, akulira okunoonyereza ku bitooke mu kitongole kya Gavumenti ekinoonyereza ku byobulimi (NARO) Kawanda agamba, “Twakizuula nti ebitooke bye tulina byetaaga okwongeramu amaanyi nga tulongoosa endokwa kubanga y’engeri yokka omulimi gy’asobola okufuna mu kulima olusuku.
Ebika by’ebitooke bye tugenze tunoonyerezaako bikula mangu, bibala nnyo ate bigumira endwadde.
Ekika ky’ekitooke ekirongooseemu kye twasooka okufulumya kiyitibwa M2 ne M9, twakigezesa mu 2009 e Kawanda era abalimi kati bakyettanidde.
Mu kiseera kino waliwo ebika by’ebitooke 48 ebirina okugezesebwa, naye 25 byo twatandise okubigezesa. Tusuubira nti ku bino, waakiri 19 bijja kukkirizibwa mu balimi.
Nga tetunnafulumya kika kiggya, tusooka kwebuuza ku balimi anti be baba bagenda okubirina nga ssinga babigaana tuba tuteganira bwereere.
Ssentebe w’ekitongole kya IITA mu mawanga g’Obuvanjuba bwa Afrika, Dr Vicent Manyong okuva e Tanzania, agamba nti, okukolera awamu ng’ebitongole ebinoonyereza ku byobulimi y’engeri yokka gye tusobola okwongera ku bungi bw’amatooke ge tufulumya.
Innocent Ndyetabura okuva e Tanzania yagambye nti, Uganda ne Tanzania balina bingi ebibagatta ku nnima y’amatooke ng’ekimu ku byo ensi zombi zigalima okugalya ng’emmere n’okugafunamu ensimbi.
Endwadde ezitawaanya ebitooke okuli obuwuka obusirikitu obulya emirandira, kayovu, kiwotokwa n’ebirala nabyo gyebiri ekitegeeza nti ssinga wabaawo okunoonyereza okw’awamu ebizibu basobola okubisaliramu awamu amagezi.
EBIRUUBIRIRWA
Dr Jerome Kubiriba agamba eyakuliddemu pulojekiti eno ey’okutumbula ennima y’ebitooke ey’omulembe wano mu Uganda (Agronomy) ate nga yaakukola n’e Tanzania agamba pulojekiti yaakumala emyaka ena nga yaakumalawo doola obukadde 14, mu za Uganda bwe buwumbi 51 n’obukadde 100.
Ebitundu ebirondeddwa mu Buganda bali mu Nakaseke, Ankole, oludda lw’olusozi Rwenzori ne Kirimanjaro.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn